Dette er en emnebeskrivelse i henhold til ”Utfyllende regler til §§ 2.2, 3.3, (herunder § 3.3.4) og 3.7 i Forskrift om studier og eksamener ved Universitetet i Oslo”. Emnebeskrivelsen referer til §3.7.

Dokumentene som det refereres til i denne emnebeskrivelsen er samlet på http://www.sv.uio.no/studier/forskrifter_regler.html

Emnebeskrivelse, SGO4930 – Geografiske Informasjonssystemer

1.0. Strukturelle forhold tilknyttet emnet
1.1.	Mål: 
Målet med dette emnet er at studenten skal tilegne seg kunnskap om en samfunnsvitenskapelig anvendelse av digitale kartprogram. 

1.2. Struktur og innhold (størrelse og faglig innhold):
Emnet er på 5 studiepoeng. 
GIS er et dataverktøy som blir stadig mer populært innen samfunnsplanlegging, næringsliv og forskning. Det brukes til å kartfeste, behandle og analysere alle geografisk lokaliserte objekter og hendelser. I Oslo kommune er f.eks. GIS i ferd med å ta over som informasjonsdatabase for alt fra vannledninger og telefonkabler til trafikkbelastning på veier og juridisk bindende planvedtak. Emnet Geografiske Informasjonssystemer gir grunnleggende innføring i ArcView 3.2, verdens mest utbredte GIS-program. Læreboka (Bernhardsen) gir innføring i den datatekniske siden av GIS, og skal gi studentene basiskunnskaper til bruk ved vurdering av ulike GIS-programmer og oppbygning av GIS i organisasjoner. Studentene skal gjennom oppgaveløsning lage temakart som presenterer f.eks. variasjoner i levekår i byer, legge egne data inn i temakart og foreta enkle analyser av romlige data. GIS anerkjennes som et svært kraftig verktøy til å analysere kvantitative egenskaper knyttet til romlige objekter, men er blitt kritisert for å ekskludere den delen av virkeligheten som ikke passer inn i denne datamodellen. Pickles’ og Sheppards artikler, som er pensum, viser både muligheter og begrensninger ved bruk av GIS i samfunnsvitenskap og samfunnsplanlegging.

2.0. Undervisningsforhold tilknyttet emnet
2.1. Undervisningsformer: 
To timer forelesninger per uke og ni temaseminarer.
Forelesningene er åpne for alle studenter, mens seminarene er lukket og forbeholdt studenter med undervisningsopptak på emnet. 

2.2. Faglige krav: 
Emnet bygger på kunnskaper tilsvarende de generell studiekompetanse gir.

2.3 Semester med undervisning: 
Hvert vårsemester. Første semester med undervisning er våren 2004.

2.4. Tidsrom av semesteret med undervisning: 
Emnet starter opp med forelesninger tidlig i vårsemesteret. Seminarene begynner lenger ute i semesteret. 

2.5. Undervisningsspråk: 
Forelesningene i SGO4930 vil bli gitt på engelsk. Seminarundervisningen vil foregå på norsk. 

2.6. Undervisningssted: 
Universitetet i Oslo

2.7. Adgang til undervisning: 
I tillegg til at emnet er åpent for studenter på bachelorprogrammet i samfunnsgeografi, er emnet åpent for studenter som ønsker å ta emnet som en del av en tverrfaglig bachelorgrad eller som et fritt emne. Emnet vil også være tilgjengelig gjennom det åpne emneopptaket dersom det er kapasitet til det. 

Ifølge Forskrift om studier og eksamen ved Universitetet i Oslo §5.4. har en student som har fått gjennomført og godkjent obligatorisk undervisning ikke krav på ny undervisning. En student som har fått undervisningsrett til et emne, men ikke har gjennomført og/eller fått godkjent obligatorisk undervisning, har rett til ny undervisning, men først når kapasiteten muliggjør det. Se forøvrig Forskrift om studier og eksamen ved Universitetet i Oslo. 

3.0 Eksamensforhold tilknyttet emnet
I dette emnet skiller man mellom vurderte aktiviteter/eksamen og obligatoriske aktiviteter. Vurderte aktiviteter/eksamen er de aktivitetene som teller med i den endelige vurderingen. Disse aktivitetene er omtalt i punkt 3.1. Obligatoriske aktiviteter er de aktivitetene som ikke karaktersettes, men som studenten må gjennomføre eller få godkjent for å kunne gå opp til eksamen. Disse aktivitetene er omtalt i punkt 3.2. Obligatoriske aktiviteter er gyldige i tre semester etter at de har blitt gjennomført. 

3.1. Vurderings- og eksamensformer: 
Den avsluttende vurderingen vil omfatte både lab-øvelser og en avsluttende rapport. Fem obligatoriske lab-øvelser vil telle 50 %, og den avsluttende rapporten vil telle 50% 
En liste over kriterier for vurdering av lab-øvelsene vil deles ut på første seminar. 

Ved gyldig forfall fra eksamen må studenten gjøre om igjen den delen av den endelige vurderingen som ikke ble fullført ved utsatt eksamen. For informasjon om gyldig forfall og utsatt eksamen, se punkt 3.10.

Ved stryk eller ønske om å forbedre karakteren kan studenten ta ny eksamen neste gang det gis undervisning i emnet. Studenten må ta opp igjen den delen av eksamen han/hun ønsker å forbedre. 

Studenten får inntil 3 forsøk på å ta eksamen i SGO4930. 

Klage på sensur fra eksamen/avsluttende vurdering og klage på formelle feil ved eksamen/avsluttende vurdering behandles individuelt. Se forøvrig SV-fakultetets retningslinjer for klaging.

3.2. Faglige krav: 
Generell studiekompetanse. Utover dette finnes det ingen krav til obligatorisk oppmøte og andre obligatoriske aktiviteter for at studenten skal kunne gå opp til eksamen. Deler av vurderingsformen i dette emnet vil imidlertid foregå på forelesninger og seminarer (mid term quizzes og lab-øvelser), og studenten må derfor være tilstede på den undervisningen der vurderingen inngår i undervisningen. 

3.3. Semester med eksamen/avsluttende vurdering: 
Eksamen i SGO4930 er i vårsemesteret. Første semester med eksamen/avsluttende vurdering er våren 2004. 

3.4. Tidsrom av semester for eksamen/avsluttende vurdering: 
Lab-øvelsene vil foregå gjennom hele semesteret. Rapporten skal leveres inn mot slutten av semesteret. Innleveringsdatoen vil kunngjøres på emnets hjemmeside.

3.5. Tilrettelagt eksamen/avsluttende vurdering: 
Ved kronisk eller akutt sykdom kan en student søke om tilrettelagt eksamen/vurdering. Fristen for å søke tilrettelagt eksamen i vårsemesteret er 1. februar og i høstsemesteret 1. september. 
Det kan søkes om spesiell tilretteleggelse av eksamen sett i forhold til behovet ved ulike typer funksjonshemming, helsespørsmål osv, herunder
-	utvidet tid til eksamen
-	annen eksamen/avsluttende vurderingsform enn den ordinære
-	teknisk tilrettelegging 
-	praktisk tilrettelegging
For mer informasjon, se SV-fakultetets side om tilrettelegging.

3.6. Hjelpemidler til eksamen med tilsyn: 
Ingen hjelpemidler er tillatt på eksamen med tilsyn. 

3.7. Hjelpemidler til eksamen uten tilsyn: 
Besvarelser skal være selvskrevet og alle kilder skal oppgis på vanlig akademisk måte. Det forventes at studentene gjør seg kjent med normer og regler for kildebruk.

3.8. Eksamensspråk: 
Studenten velger selv om de vil skrive oppgaver og eksamen på bokmål/nynorsk eller engelsk. Se forøvrig Forskrift om studier og eksamen ved Universitetet i Oslo.

3.9. Adgang til eksamen/avsluttende vurdering osv uten opptak: 
I dette emnet gis det ikke adgang til eksamen uten opptak til emnet.

3.10 Adgang til utsatt/ny eksamen/avsluttende vurdering: 
Studenten får adgang til utsatt eksamen dersom vedkommende er syk eller har annen gyldig grunn. Studenten må levere legeattest eller tilsvarende dokumentasjon til fakultetet/instituttet hvis forsøket ønskes annullert. Utsatt eksamen blir avholdt i begynnelsen av høstsemesteret. For utdypende informasjon om hva som kvalifiserer til utsatt eksamen, se Forskrift om studier og eksamener ved Universitetet i Oslo §7.

3.11. Karakterfastsetting: 
Karakterskalaen A-F benyttes i dette emnet. For informasjon om kriteriene for å oppnå de ulike karakterene, se den fagspesifikke karakterbeskrivelsen for samfunnsgeografi.